23/05/2016 Ein serframsýning um Koltur er latin upp á Tjóðsavni. Í 2013 varð avgerð tikin um, at ein antikvarisk serskipan skuldi gerast fyri Koltur. Tí varð oyggin tikin úr festiskipanini. Framyvir verður arbeitt við at varðveita og miðla ítøkiligan mentanararv og mentanarlandsløg í Koltri, at virka fyri at varðveita og miðla óítøkiligan mentanararv í sambandi við Koltur, at skapa karmar fyri vísindaliga náttúruvernd, og at skipa varðveitingarvirksemið eftir antikvariskum leiðreglum. Framsýningin er um tey minni, sum framvegis standa og um tað virksemið, sum einaferð var. Hesi minni eru enn mong og fjølbroytt. Framsýningin er um fornfrøðiligar rannsóknir og kanningar. Talgild 3D-miðlan av fornfrøðiligum tilfari verður eisini sýnd fram, og um fólkalívsfrøðiligar ætlanir í Koltri. Serframsýningin Koltur, fyrr, nú og framyvir í Tjóðsavni í Brekkutúni 6 í Hoyvík er opin frá 18. mai til 15. september 2016. Høvið er hjá vitjandi at síggja allar framsýningarnar um søgu og náttúrusøgu Føroya. Tjóðsavn og Útisavnið í Hoyvík eru opin er hvønn dag í summar: mán.-fr. kl. 10-17 og ley. og sunn. kl. 14-17. 23/05/2016 Women Deliver 2016: Í døgunum 16. til 19. vóru tingkvinnur á ráðstevnuni Women Deliver 2016 í Keypmannahavn. Hetta er fjórða altjóða ráðstevna undir hesum heitinum. Ráðstevnan verður hildin triðja hvørt ár og byggir á altjóða ráðstevnurnar undir ST, sum fyrstu ferð vóru í Meksiko í 1975. Úti við 6.000 luttakarar úr øllum heiminum vóru í Keypmannahavn, og evnini vóru fjølbroytt, áhugaverd og í nógvum førum eisini viðkomandi fyri Føroyar. Ráðstevnan er viðkomandi fyri øll heimsins lond og fyri allar politikarar. Ráðstevnan setir fokus á livikor hjá gentum og kvinnum í øllum heiminum sum partur av arbeiðinum við at røkka málunum, ið ST hevur sett sær–eisini nevnd Sustainable Development Goals. Hetta arbeiði er eisini viðkomandi fyri okkum í Føroyum, bæði heima og sum partur av altjóða samfelagnum. Gerandisdagurin í altjóðagjørda samfelagnum krevur, at vit eru við í avgerðunum og menningini av altjóða gongdini. Stríðið fyri javnstøðu, sum okkara formøður hava ført, hava vit skyldu til at halda fram við. Vit skulu duga at geva okkara yngru ættarliðum stafettina, tí at hóast vit eru komin langt í Føroyum í mun til londini í triðja heiminum, er tað framvegis eitt stórt arbeið, sum skal gerast. Og vunnin rættindi á javnstøðuøkinum kunnu skjótt missast. Virðingarmest, Eyðgunn Samuelsen, landsstýriskvinna í almanna- og javnstøðumálum Sirið Stenberg, landsstýriskvinna í heilsu, orku og umhvørvi Annika Olsen, tingkvinna fyri Fólkaflokkin Elsebeth Mercedis Gunnleygsdóttir, tingkvinna fyri Fólkaflokkin Kristianna Winther Poulsen, tingkvinna fyri Javnaðarflokkin Katrin Kallsberg, tingkvinna fyri Tjóðveldi Óluva Klettskarð, tingkvinna fyri Tjóðveldi Sonja Jógvansdóttir, uttanflokka-tingkvinna Eitt av Airbus-flogførunum hjá Atlantsflogi var í gjár tikið úr flúgving av tekniskum ávum. Sambært Rasmusi Niclasen hjá Atlantic Airways er talan um eitt tekniskt ivamál, sum felagið hevur biðið Airbus-verksmiðjuna hyggja nærri eftir og taka støðu til. Seint seinnapartin í dag fær felagið svar frá Airbus, og tá verður eisini greitt, um flogfarið kann fara aftur í flúgving alt fyri eitt ella møguliga eisini verður standandi í morgin. Setta flogfarið hevur seinkingar við sær í flogferðsluni ídag. Nú plattaframleiðslan á Verkstaðnum á Brekku í Klaksvík er góðkend, eru øll virki, sum framleiða plattar í Føroyum, góðkend. Virki, sum framleiða plattar og annað pakkitilfar úr timbri til nýtslu í millumtjóða samhandli, skulu hava góðkenning til hesa framleiðslu. Virki skulu søkja um góðkenning ella endurnýgging av góðkenning hjá Umhvørvisstovuni, sum eisini hevur eftirlit við skipanini. Góðkenningarskipanin varð broytt við kunngerð nr. 72 frá 3. juni 2013–um góðkenning av virkjum, sum framleiða, umvæla og endurnýggja pakkitilfar o. a. úr viði. Seinasta virkið, sum nú er endurgóðkent eftir nýggju kunngerðini, er Verkstaðurin á Brekku í Klaksvík, sum er ein vardur verkstaður undir almannaverkinum. Í løtuni hava hesi fimm virki góðkenning at framleiða plattar: Atlantshav í Funningsfirði Hvannagjógv á Tvøroyri Steinhólm á Toftum Steinhólm í Ørðavíkarlíð Verkstaðurin á Brekku í Klaksvík Les meiri, us. fo Vága tónleikarafelag hevur fingið nýggja nevnd. Í gjárkvøldið hevði felagið aðalfund á Loftagrund í Sandavági, har hølið hjá Vága tónleikarafelag er. Í 2013 varð kalla inn til stovnandi aðalfund í Loftagrund, eftir at Vága Kommuna hevði givið tónleikarum tilsøgn um at brúka hølini til tónleikafremjandi virksemi. Endamál felagsins er at menna tónleikaliga umhvørvið í Vágum, við at økja um áhugan fyri at byrja at spæla, og at tey ið fáast við tónleik verða eggjað til at halda áfram og at mennast til gleði fyri øll ið virðismeta tónleik. Eins og at tónleikarar og áhoyrarar fáa høvi at hittast og samvirka við at stuðla, eggja og hjálpa hvørjum øðrum. Virksemið í felagnum er voksið á hvørjum árið og síðsta árið hevur verið nógvur aktivitetur við bæði smærri og størri konsertum. Á aðalfundinum í gjárkvøldið stóðu tveir nevndarlimir fyri vali. Jeffri Jørgensen, sum hevur verið formaður seinasta árið, takkaði fyri seg og stillaði ikki upp aftur og Jens Rasmussen ynskti at trekkja seg aftur úr aðalnevndini til at verða tiltakslimur. Fyri teir vóru Sára Allansdóttir Joensen og Óli Steinberg Poulsen vald í aðalnevndina. Nevndin er nú mannað við Jákup Gardar Joensen, Matthias Kjølbro, Sáru Allansdóttir Joensen og Óli Steinberg Poulsen. Tiltaks limir eru Jens Rasmussen og Bjartur Thomsen. Nevndin skipaði seg síðani soleiðis, at Matthias Kjølbro gjørdis formaður, Óli Steinberg Poulsen næstformaður, Sára Allansdóttir Joensen skrivari og Jákup Gardar Joensen sum kassameistari. Konsert við Anniku Hoydal í kvøld Seint í 2015 var avtalað gjørd við VisitVágar um samstarv við at skipa fyri tónleika tiltøkum. Á aðalfundinum varð umboð fyri VisitVágar valt í nevndina, og verður við í arbeiðnum hjá nevndini sum hevur við samstarvið millum Vága tónleikarafelag og VisitVágar at gera. VisitVágar tekur sær av tí meira administrerandi partinum, so sum at marknaðarføra, skapa umrøðu og samskipa, meðan Vága tónleikarafelag tekur sær av tí praktiska við uppsetan av tí tekniska, ljóð útgerð o. a. Hetta samstarv byrjaði av álvara í ár við saman at skipa fyri størri konsertum í Listastovuni í Miðvági. Higartil hava tvær sera væleydnaðar konsertir verið, tann fyrsta við navnframu Lenu Anderssen og tann seinna við spírandi ungu kvinnuni Leu Kampmann. Nýggja nevndi fór til verka beint eftir aðalfundin við at leggja síðstu hond á fyrireikingarnar til stóru konsertina við Anniku Hoydal sum verður í Listastovuni í Miðvági í kvøld. Hetta er einasta konsertin við Anniku í Føroyum á hesum sinni. Í morgin fer Annika við sínum bólki til Íslands á konsertferð. Annika verður fyrst aftur at hoyra í Føroyum til G! festivalin. Á skránni í kvøld verða, umframt nýggj løg av nýggju útgávu hennara, Endurljós, eisini eldri klassikarar. 11 menn kappaðust um vikuskiftið í fyrstu føroysku kapping í luftbyrsuskjóting. Kappingin varð hildin í høllini hjá El Service á Skála, og skotið varð í 43 metra frástøðu. Tá avtornaði gjørdist Rógvi Mohr fremstur við 211 stigum, og er sostatt eisini fyrsti vinnari av kapping innan luftbyrsuskjóting í Føroyum. Honum á baki kom Ian D. Jacobsen við 200 stig, og á 3. plássi var Martin Berg við 187 stigum. Úrslitið av kappingini gjørdist annars sum fylgjandi: 1. Rógvi Mohr 211 stig 3. Martin Berg 187 stig 4. Oddur 181 stig 5. Eirikur Elisson 175 stig 6. Kristvar Nilssen 171 stig 7. Sjúrður Christiansen 168 stig 8. Gunnar 151 stig 9. Steinmund 119 stig 10. Birgir Ryan 117 stig 11. Monrad Dalbúð 19 stig Flestu teirra, ið tóku lut í kappingini, nýttu svenskar FX byrsur. Heili átta luttakar høvdu FX byrsur av ymsum slag. Hinir nýttu Gamo og Air Arms byrsur. Kelda: portal. fo Sands kommuna hevur reist mál um at gera eina brúgv um ánna niðri á sand til serliga tey sum eru til gongu og dáma at ganga túr á hesum leiðum; sandin mølheyggjarnar og annars nýta frálíka umhvørvið har. Tað hevur leingið verið eitt ynski um at gera hesa gongubrúgv, men loksins verður hon nú gjørd í summar.